作者：赵长卿
词牌/韵律：永遇乐

paragraphs: 宵露珠零，溅冰花薄，凝瑞偏早。
月练轻翻，风刀碎剪，青女呈纤巧。
微丹枫缬，低摧蕉尾，不觉半池莲倒。
最好是、千林橘柚，轻黄一村封了。
佳人指冷，暗惊罗幕，一夜斜飞多少。
怕倚银屏，愁看玉砌，金菊鲜鲜晓。
伤嗟傅粉，佳期还未，何处冷沾衣透。
争知人、临鸾试罢，与梅共瘦。